  Виталий Пронин Туннэ Космонавтъёслэн парказы «ПарИжевск» калыккуспо фестиваль ортчоз. Со лулчеберетлэн экологиезлы сӥземын луоз. Ужрадэ пыриськозы кырӟасьёс Надежда Уткина, Вероника но Мия Булычёваос, Стефани Аккетт, афроэктӥсь Алиса Моррисан, актриса Луиза Левек, аккордеонъёсын шудӥсь группа «Тринимф», удмурт модельной агентство «Mademoiselle Oudmurte» но Ижкарысь мукет кырӟасьёс.  Ужрадлэн радлыкез: 17.00 – Жана – Франсуа Клострлэн туспуктэмъёсыныз адӟытонэз но фотосессиез;17.30 – «Арбери» базар, Лорана Мандоналэн «Францилэн сад-бакчаосыз» диапорамаеныз тодматскон;18.00 – нылпиослы лингвоэктонъёс;19.00 – удмурт но француз кырӟасьёслэн концертсы. Фестиваль 20-тӥ пӧсьтолэзёзь кыстӥськоз, куноосты пумиталозы Вараксино каргурт, Шаркан, Лудорвай музей, Быгы, Брангурт но Воткакар. Пыр-почгес «Village parIjevsk» огазеяськонлэн бамысьтыз тодыны луоз: http://parijevsk.free.fr «ПарИжевск» фестивальлэн нимыз Париж но Ижевск кылъёсты ваче карыса пӧрмемын. 2010-тӥ арын кырӟась но крезьгурчи Вероника Булычёва Франциын «Village parIjevsk» огазеяськон кылдытӥз. Француз кылысь огазеяськонлэн нимыз «гурт Ижкар пыр» шуыса берыктӥське. Проект возьматыны турттэ, городъёс гуртъёсын герӟаськемын шуыса. Нырысетӥ «ПарИжевск» фестиваль ортчиз 2010-тӥ арын Сарапулын но Воткинскын. Теги: калыккуспофестиваль ПарИжевск  